ตั้งครรภ์ที่2อยู่ อยากถามว่าต้องฉีดวัคซีนกันบาดทะยักเพิ่มไหมคะ ครรภ์แรกจำไม่ได้ว่าฉีดครบ3เข็มไหม ตอนนี้ลูกคนแรก5ขวบจะ6ขวบแล้วค่ะ
สวัสดีค่ะ หากในสมัยที่เป็นทารกและเด็กเล็ก ได้รับการฉีดวัคซีนครบตามกำหนดอายุ ก็จะได้รับการฉีดวัคซีนป้องกันบาดทะยักครบ (โดยในเด็กทารกและเด็กเล็กจะเป็นวัคซีนรวม) ดังนั้น จึงไม่จำเป็นต้องฉีดให้ครบ 3 เข็มอีก เมื่อเกิดบาดแผลหรือในกรณีที่ตั้งครรภ์ เพียงแต่ให้ฉีดกระตุ้น 1 เข็มก็เพียงพอ ดังนั้น ในการตั้งครรภ์ที่ 2 ครั้งนี้ ก็เพียงแค่ฉีดกระตุ้น 1 เข็มก็เพียงพอค่ะแต่หากในสมัยที่เป็นทารกและเด็กเล็ก ไม่ได้รับการฉีดวัคซีนครบตามกำหนดอายุ หรือมีประวัติไม่ชัดเจน เมื่อเกิดบาดแผลหรือเกิดการตั้งครรภ์ขึ้น แพทย์ก็จะให้ฉีดวัคซีนป้องกันบาดทะยักครบ 3 เข็ม แต่หากฉีดไปเพียง 2 เข็ม เมื่อเกิดการตั้งครรภ์ใหม่ในครั้งนี้ ซึ่งหากจากการตั้งครรภ์ครั้งก่อน 5-6 ปี ก็ให้ฉีดกระตุ้นเพียง 1 เข็มก็เพียงพอ หรือในกรณีที่ได้ฉีดไปเพียง 1 เข็มในการตั้งครรภ์ครั้งก่อน ในการตั้งครรภ์ครั้งนี้ ก็ต้องฉีด 2 เข็มค่ะ โดยควรฉีดห่างกันอย่างน้อย 1 เดือนค่ะ